Virallinen lehti nro C 158 , 25/05/1998 s. 0083



KIRJALLINEN KYSYMYS E-3306/97 komissiolle esittäjä(t): Gianni Tamino (V) (20. lokakuuta 1997) Aihe: Italian laiminlyönti kokeisiin ja muihin tieteellisiin tarkoituksiin käytettävien eläinten suojelua koskevan direktiivin täytäntöönpanossa Viitaten 8.7.1997 annettuun vastaukseen kirjalliseen kysymykseeni E-1874/97 ((EYVL C 45, 10.2.1998, s. 116. )) on katsottava, että Italian viranomaisten toimittamat tiedot, joiden mukaan viranomaiset suorittavat rekistereiden säännöllisiä tarkastuksia, ovat yleisluontoisia eikä niiden tueksi ole lainsäädännöllisiä päätöksiä. Komissio ilmoitti sananmukaisesti vastauksessaan kysymyksiin nro 2455/92 ((EYVL C 141, 19.5.1993, s. 32. )) ja nro 1747/93 ((EYVL C 46, 14.2.1994, s. 34. )), että Italian lainsäädännöllinen määräys nro 116, jolla valtio on saattanut direktiivin 86/609/ETY ((EYVL L 358, 18.12.1986, s. 1. )) osaksi kansallista oikeutta, ei ole direktiivin 17 artiklan mukainen, ja se aikoi välittää tiedon Italian viranomaisille. Tämän tiedonannon johdosta Italian terveysministeriö valmisteli 22.12.1993 hallituksen asetuksen tämän laiminlyönnin poistamiseksi, mutta asetusta ei ole koskaan saatettu voimaan. Koska direktiivin 86/609/ETY 17 artiklaa ei ole konkreettisesti saatettu osaksi Italian lainsäädäntöä, eikö komissio aio käynnistää rikkomismenettelyä Italiaa vastaan? Komission jäsenen Ritt Bjerregaardin komission puolesta antama vastaus (4. joulukuuta 1997) Mitä parlamentin jäsenen ensiksi mainitsemaan seikkaan tulee, komissio ei ole sitä mieltä, että Italian viranomaisten toimittamat tiedot olisivat luonteeltaan yleisiä. Kuten parlamentin jäsenen kirjalliseen kysymykseen E-1874/97 annetussa vastauksessa mainitaan, paikallisen terveysviraston eläinlääkintäyksiköt (U.S.L - Unità Sanitarie Locali) suorittavat Italiassa luetteloiden säännölliset tarkastukset, joista säädetään kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetun neuvoston direktiivin 86/609/ETY 17 artiklassa. Kyseisillä yksiköillä on velvoite tarkastaa säännöllisesti eläinten kasvattajien tilat sekä koe-eläimiksi tarkoitettujen eläinten toimittajien tilat. Tarkastuksiin kuuluu jatkuva eläinlääketieteellinen valvonta, ja niitä säännellään eläinlääkintäpoliisista annetun asetuksen 24 artiklan mukaisesti. Asetus vahvistettiin 8. helmikuuta 1954 annetulla määräyksellä (DPR) 320. Italian lainsäädännössä asetukset on lakeihin nähden toissijainen oikeusperusta, mutta yhteisön tuomioistuimen selkeän oikeuskäytännön perusteella asetuksilla on tarvittavat ominaisuudet yhteisön direktiivien saattamiseksi moitteettomasti osaksi kansallista lainsäädäntöä. Asetusta käsitellään myös kahdessa selittävässä kiertokirjeessä (5. toukokuuta 1993 julkaistu kiertokirje 18 ja 22. huhtikuuta 1994 julkaistu kiertokirje 8), jotka liittyvät lainsäädäntömääräykseen 116/92. Tällä lainsäädäntömääräyksellä direktiivi 86/609/ETY saatetaan osaksi kansallista lainsäädäntöä. Mitä taas toiseen mainittuun seikkaan tulee, komission tekemän arvioinnin kannalta ei ole merkitystä sillä, että hallitus olisi laatinut säädöksen mutta jättänyt sen saattamatta voimaan. Jos kansallinen lainsäädäntö jo vastaa yhteisön direktiivejä säädösten ansiosta, jotka on annettu ennen kyseisten direktiivien voimaantuloa, uudet säädökset eivät ole tarpeen direktiivin saattamiseksi kansalliseen lainsäädäntöön. Se, annetaanko uusia säädöksiä, kuuluu jäsenvaltioiden toimivaltaan. Näistä syistä komissio katsoo, ettei yhteisön oikeutta ole rikottu.